Il-Kanċillier tal-Ġermanja Angela Merkel ingħatat tislima mill-militar Ġermaniż, f'ċerimonja li fiha ndaqqet mużika punk rock li Merkel stess għażlet biex tindaqq. Iċ-ċerimonja saret minħabba li l-ġimgħa d-dieħla Merkel se tkun qiegħda tirriżenja uffiċjalment minn Kanċillier tal-pajjiż, wara li kienet ilha għal dawn l-aħħar 16-il sena tokkupa din il-kariga. Waqt iċ-ċerimonja, li fiha Merkel indirizzat lil dawk preżenti, il-Kanċillier qalet li ż-żmien li għamlet tokkupa kariga bħal din kien ta' sfida għaliha. Merkel żiedet tgħid li fl-istess ħin tinsab sodisfatta bix-xogħol li wettqet matul dawn l-aħħar 16-il sena. Fid-diskors tagħha, Merkel irringrazzjat ukoll lill-frontliners tax-xogħol li għamlu matul il-pandemija tal-Covid-19, u żiedet tgħid li l-pandemija wriet kemm hu importanti li n-nies jafdaw fil-politiċi, u fix-xjentisti. Merkel temmet id-diskors tagħha billi saħqet li l-Gvern il-ġdid irid ikun ta' eżempju għall-poplu Ġermaniż. Merkel kellha tirriżenja minn Kanċillier, minħabba li skont il-liġi tal-Ġermanja, Kanċillier jista' jdum jokkupa l-kariga għal massimu ta' erba' termini ta' erba' snin 'il wieħed, jew 16-il sena. Intant, f'Settembru li għadda, il-partit tad-Demokratiċi Soċjali tax-xellug ċentrali SPD immexxi minn Olaf Sholz rebaħ l-elezzjoni b'25.7% tal-voti. Dan il-pass witta t-triq biex Scholz isir il-Kanċillier Ġermaniż il-ġdid. Il-partit SPD jirbaħ l-elezzjoni Ġermaniża bi ftit Minkejja dan ir-riżultat, Scholz kellu jilħaq ftehim biex jifforma koalizzjoni biex jiġi ffurmat il-Gvern ġdid Ġermaniż. Dan il-ftehim intlaħaq il-ġimgħa li għaddiet, meta l-SPD, il-Partit tal-Ħodor, u l-Partit Demokratiku Ħieles qablu li jiffurmaw koalizzjoni.